送黄帳幹之江西任
作者：陳宓
朝代：宋

paragraphs: 黄君真可人，鄉校久推許。
文詞波濤翻，勁氣金石沮。
危言奉大對，考官不敢取。
五十尉南邦，聲名塞漳浦。
閭里喜過從，未聽滄洲雨。
于何舍我去，遊宦大江滸。
吾聞江西民，自昔號貧窶。
邇來公私匱，孰能明取與。
君今佐使長，賢明可進語。
地要連邊淮，洞深要摩撫。
鄭公有成規，士飽始禦侮。
同僚得鄉彥，燈窗飫勤苦。
崇臺共經綸，數郡足機杼。
竱心愛民力，西顧寬當宁。
行行謹勿遲，赤子方仰乳。